**РЕШЕНИЕ № ПВ – 41 -ПР/2014 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от *Закона за опазване на околната среда* (ЗООС); чл.7, ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС и становища от РЗИ Пловдив и БДУВ ИБР Пловдив

 **Р Е Ш И Х**

**да не се извършва** оценка на въздействието върху околната среда за

**инвестиционно предложение**: **“Изграждане на обект овцеферма за отглеждане на 150 броя овце и обслужващи сгради”**, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Mестоположение:** поземлен в имот № 24241.379.180, землище на с. Дъбене, Община Карлово.

**Възложител:** **С. Христова**.

**Характеристика на инвестиционното предложение /ИП/:**

Предвижда се изграждане на овцеферма с капацитет 150 броя овце на своводно пасищно отглеждане, с обслужващи сгради. Имотът от 1,595 дка, собственост на Възложителя, понастоящем е с начин на трайно ползуване – нива.

Торовата маса ще се съхранява в изолирано торохранилище и след угниване ще се използва за наторяване на земеделски земи.

За бъдещия обект ще се използва налична и новоизградена инфраструктура след изпълнение на необходимите връзки:

Пътна – достъпът ще се осъществява от съществуващ полски път, източно от имота.

Водоснабдяване на бъдещия обект – за водопой и битови нужди ще се изгради сондажен кладенец.

Електроснабдяване – посредством собствен агрегат.

Заустване на отпадните води от битово - фекален характер - във водоплътна септична яма.

Инвестиционното предложение /ИП/ попада в обхвата на т.1, буква “д“ от Приложение № 2 на Закона за опазване на околната среда /ДВ.бр.91/2002 год./ и чл.2, ал.1, т.1 от Наредбата за ОС.

Площадката на ИП **попада** в границите на защитена зона по смисъла на Закона за биологичното разнообразие /ЗБР/ от мрежата „Натура 2000” - BG0000429 „Река Стряма” за опазване на природните местообитания и на дивата флора и фауна, приета от МС с Решение № 122/02.03.2007г. (ДВ бр.21/2007г.). Предвид местоположението, характера и мащаба на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху видовете, предмет на опазване в защитената зона.

 **мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Новопроектираната животновъдната ферма ще включва обор с площ около 350 кв.м и обслужващи помещения с площ около 120 кв.м.- склад, помещение за съхранение на млякото, ветеринарен пункт, санитарен възел, стая за отдих. Предвижада се монолитно строителство на всички сгради. Животните ще се хранят оборно и пасищно (през зимните месеци животните ще се хранят с готов фураж, доставян с трактор с ремарке и раздаван ръчно). Поене от водопойно корито, в страни от хранителната площадка. Доене с последващо транспортиране на млякото до млекопреработвателни предпиятия. Почистване – механизирано или ръчно.

В хода на строителството и експлоатацията на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.

* Не се налага промяна на съществуващата или изграждане на нова пътна инфраструктура.
* Не се очаква замърсяване на околната среда, което да е над определените норми за допустими емисии по отношение на атмосферния въздух, почвите, водите и шума.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Разглежданият имот не попада в обхвата на санитарно охранителни зони около водоизточници. Същият попада в границите на защитена зона BG0000429 „Река Стряма”.

● С реализацията на инвестиционното предложение не се очаква увреждане, унищожаване или фрагментация на природни местообитания и местообитания на видовете, предмет на опазване в защитената зона.

* Реализацията на ИП няма вероятност да доведе до намаляване числеността и плътността на популациите на видовете, предмет на опазване в защитената зона и до намаляване на благоприятния им природозащитен статус.
* Предвид извършения анализ на фактическата обстановка в района на инвестиционното предложение, не се очакват значителни кумулативни въздействия върху защитената зона.
* Инвестиционното предложение ще се осъществи извън границите на защитени територии, съгласно Закона за защитените територии.
* Съгласно становище с изх. № КД-04-62/25.02.2014г. на БДУВ ИБР Пловдив инвестиционното предложение е допустимо от гледна точка на постигане целите на околната среда и мерките за постигане на добро състояние на водите.

**III. Способността за асимилация на екосистемата в естествената околна среда**:

* Естеството на развиваната на площадката дейност не предполага емисии във води, въздух и почви, включително генериране на шум и отпадъци, в количества, които да окажат пряко или косвено негативно въздействие върху ключови елементи на зоната, респективно върху видовете, предмет на опазване.
* Не се очаква засягане на качествата и регенеративната способност на природните ресурси в района.

 **IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 2134/01.04.2014г. РЗИ- Пловдиве определила липсата на здравен риск при реализация на инвестиционното намерение.

 **V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на Община Карлово и с. Дъбене, както и засегнатото население чрез обява във вестник. Извършено е уведомяването по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**При спазване на следното условие:**

Обектът да се експлоатира само при наличието на договор за предаване на труповете на умрелите животни в екарисаж.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**ТАМЕР БЕЙСИМОВ 17.04.2014г.**

*Директор на РИОСВ - Пловдив*